《赠万开府》
明代·皇甫汸

看君被服似儒生，不独能文惯论兵。三十拥麾当外阃，一朝开府在西京。

雅歌树下留宾醉，清啸楼中料敌平。更道深山寻羽士，功成应有赤松情。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。